เปิดเคลียร์หนี้ดึงคดีพ้นศาล
กยศ.ตั้งเวทีไกล่เกลี่ยผู้ค้างจ่าย5ปีช็อกเจอเบี้ยวหายหัวจ้อย5แสนคน
10 ส.ค. 2554

กยศ.ตั้งเวทีไกล่เกลี่ยผู้ค้างจ่าย5ปีช็อกเจอเบี้ยวหายหัวจ้อย5แสนคน
กยศ.เปิดเวทีไกล่เกลี่ยหนี้นักเรียนนับแสนรายที่ค้างชำระจ่ายเกิน 5 ปี หวังดึงคดีพ้นศาล
นายธาดา มาร์ติน ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า ได้ร่วมมือกับสำนักระงับข้อพิพาท สำนักงานศาลยุติธรรม จัดให้มีโครงการไกล่เกลี่ยข้อพิพาทก่อนฟ้องคดีขึ้นในระหว่างวันที่ 1-5เม.ย.นี้ ที่ศาลอาญา ถนนรัชดาภิเษก กรุงเทพฯ เพื่อช่วยเหลือนิสิต นักศึกษาผู้กู้ยืมที่ค้างชำระหนี้เกิน 5 งวดขึ้นไป หรือผู้ค้ำประกัน ซึ่งจะต้องถูกดำเนินคดีในปี 2554 กลับเข้าสู่กระบวนการชำระหนี้ โดยไม่ต้องถูกฟ้องร้องดำเนินคดี ไม่เสียค่าธรรมเนียมศาล รวมถึงไม่ต้องเสียค่าใช้จ่ายใดๆ ทั้งสิ้น
นอกจากนี้ กยศ.ยังได้ร่วมมือกับกรมการจัดหางาน กระทรวงแรงงาน และสำนักงานจัดหางานกรุงเทพฯ เขตพื้นที่ 2 จัดให้มีกิจกรรมนัดพบแรงงาน “สานต่ออาชีพ ผู้กู้ยืมเงินกองทุนฯ” โดยจะเปิดรับสมัครงานซึ่งมีตำแหน่งงานว่างจากทั่วประเทศเปิดโอกาสให้ผู้กู้ยืมที่ยังไม่มีงานทำและประชาชนทั่วไปได้มีโอกาสสมัครงาน
สำหรับหลักเกณฑ์และเงื่อนไขในการผ่อนชำระหนี้คืนสำหรับการเข้าร่วมโครงการไกล่เกลี่ยหนี้นั้น หากผู้กู้ทำคำรับรองขอชำระหนี้ที่ค้างชำระทั้งหมด หรือทำสัญญาประนีประนอมยอมความนอกศาล ขอผ่อนชำระหนี้เป็นรายเดือน จะได้รับส่วนลดเบี้ยปรับลง 50% และถ้าผู้กู้ตกลงทำคำรับรองชำระหนี้ทั้งหมด จะได้รับส่วนลดเบี้ยปรับลง 80% แต่หากผู้กู้ยืมไม่มาไกล่เกลี่ยจะไม่ได้รับส่วนลดเบี้ยปรับใดๆ ทั้งสิ้น เว้นแต่ศาลจะใช้ดุลพินิจลดให้
ทั้งนี้ ตั้งแต่วันที่ 1-22 เม.ย.นี้ กยศ.จะเปิดพื้นที่สำนักงาน กยศ. ให้เป็นที่เจรจาไกล่เกลี่ยหนี้กับผู้กู้และผู้ค้ำประกัน
ปัจจุบันมีผู้ค้างชำระหนี้ กยศ. ที่ถูกบอกเลิกสัญญาและเข้าข่ายถูกฟ้องดำเนินคดีมากกว่า 1.6 แสนราย คิดเป็นมูลหนี้ที่ค้างชำระ 1.59 หมื่นล้านบาท ภาคตะวันออกเฉียงเหนือมีผู้ค้างชำระหนี้มากที่สุด 5.89 หมื่นราย และยังคงมีหนี้เสียที่นักศึกษาขาดการติดต่อกับ กยศ. อีกมากกว่า 5 แสนราย คิดเป็นยอดเงินรวม 7,000 ล้านบาท
นางศรีประภา พริ้งพงษ์ รองกรรมการผู้จัดการ สายงานธุรกิจภาครัฐ ธนาคารกรุงไทย เปิดเผยว่า ในปีนี้มีผู้กู้ที่สำเร็จการศึกษาและครบกำหนดต้องชำระหนี้คืนกับ กยศ. กว่า 2 แสนราย ขณะนี้ธนาคารได้จัดส่งจดหมายแจ้งยอดหนี้และจำนวนเงินที่ต้องผ่อนชำระในแต่ละงวดให้กับผู้กู้แล้ว ซึ่งสามารถจ่ายหนี้ได้ที่สาขาธนาคารและที่เครื่องเอทีเอ็ม อินเทอร์เน็ต และชำระหนี้ผ่านโทรศัพท์มือถือทางบริการ KTB Online @ mobile ได้ตลอด 24 ชั่วโมง